Document ID: /fineweb-2-swissfilter-quality_10-filterrobots/filtered/01308.jsonl.gz/685

Këngëtarja amerikane që bëhej e famshme në moshë shumë të re me këngën “Genie In A Bottle” (Gjeniu në shishe), Kristina Maria Aguilera (Christina Maria Aguilera), lindi më 18 dhjetor 1980, në Steitën Ajlënd (Staten Island), me baba ekuadorian të vrazhdë e të dhunshëm dhe nënë irlandeze, violiniste, e cila tani është edhe manaxhere e këngëtares, përveçse “mikja më e mirë”, siç thotë shpesh vetë Kristina në deklaratat e saj.
Vendosen përfundimisht në Filadelfia. Në shkollë vogëlushja Kristina Aguilera ishte një fenomen në të gjitha veprimtaritë artistike shkollore. Ajo nuk linte asnjë rast të tillë pa marrë pjesë, me një përkushtim tejet ngulmues. Ajo dëshiron që të jetë, patjetër, medoemos, në skena, për të manifestuar talentin e saj. Ajo është e etur për t’u admiruar, për t’u adhuruar, për t’u duartrokitur. Shokët e shkollës e admirojnë, e adhurojnë, e dëshirojnë gjersa Kristina Aguilera, në moshën aq të njomë dhe aq të pafajshme, tetë vjeçe, shkëputet nga radhët e tyre një herë e mirë, duke pasur paraqitjen e parë si profesioniste në shfaqjen “Star Search” (Kërkimi i yllit).
Tashmë në klimën e vet, ajo, si shumë kolegë të saj më herët dhe më vonë, ndër të tjerë edhe Britni Spiërs dhe Xhastin Tamberlleik, kalon nëpër “fabrikën e yjeve”, botën e gjenisë Disney, duke hyrë në Klubin Miki Mauz (Mickey Mouse Club) dhe duke grumbulluar një mori daljesh në ekranin e kanalit televiziv të kompanisë Disney. Por edhe Japonia është një vend i bukur për ta pushtuar. Ajo është e ndjeshme si për prodhimet komerciale perëndimore edhe për befasitë e tilla natyrale siç është Kristina Aguilera. Publiku japonez, në takimin e parë me Aguilerën, vlerëson këngën e saj “All I Wanna Do“ (Gjithçka që unë do të doja), duet i realizuar me një këngëtare vendëse japoneze, yll të muzikës pop, Keizo Nakanishi. Kristina, me këngën e saj, fluturon në krye të këngëve më të dëgjuara të programeve radiofonike të Japonisë.
Por Amerika është gjithmonë Amerikë. Amerika ka mënyrën e saj për të reaguar ndaj adoleshentëve që hyjnë në rrugën e famës. Japonia mbetet një jehonë për Kristina Aguilerën që, pavarësisht suksesit në Lindjen e Largët, kërkon patjetër të afirmohet në vendin e vet. Shtëpitë muzikore të Amerikës e presin me krahë hapur. I hap mikorofonët dhe nis, në fillim të vitit 1998, regjistrimin e këngës “Reflection“ (Pasqyrimi). Kënga do të përdorej për kolonën zanore të filmit të studios Disney, “Mulan”.
Drejtuesit ekzekutivë të shtëpisë muzikore RCA Records e dëgjojnë, e pëlqejnë dhe vendosin të bëjnë një kontratë, tejet korrekte, me këngëtaren e re. Producenët druhen nga ndonjë dështim i mundshëm, prandaj, me ankth dhe me këmbëngulje, bëjnë gjithçka për ta shmangur një gjë të tillë. Kështu, albumi i saj i parë “Christina Aguilera“ do të ishte një bashkëpunim i gjerë i autorëve dhe i producentëve. „Genie In A Bottle“, një këngë e lehtë dhe e ëmbël, e shkruar nga Pam Sheyne, me një refren tej mase drithërues, do të publikohej në verën e vitit 1999. Kënga del në krye të klasifikimit të industrisë muzikore amerikane dhe qëndron në atë pozitë për pesë javë rresht, duke u bërë albumi single më i shitur i vitit 1999 në Shtetet e Bashkuara të Amerikës. Nga albumi i parë „Christina Aguilera“ do të afirmoheshin edhe hite të tjera si kënga lirike „Love Will Find A Way“ (Dashuria do të gjejë në rrugë), këngët tjet ritmike si „So Emotional“ (Kaq emocionale) e „I Turn To You“ (Unë kthehem tek ti). Janë tri këngë që e vënë në konkurencë të plotë me adoleshenten tjetër divë, Britni Spiërsin. Saqë shtëpia muzikore ku regjistron Aguilera, ndërmerr prodhimin e albumit të saj edhe në versionin spanjol, tashmë me titullin “Mi Reflejo” (Pasqyrimi). Kristina ka sukses të plotë edhe me albumin single „Dirty“ dhe albumin me përmbledhje këngësh „Stripped“, ku afirmon një numër hitesh të tjera. Ajo fiton edhe plot çmime muzikore në Amerikë dhe në botë. Por në hapësirën muzikore ka vend edhe për Kristinën, edhe për Britnin. Prandaj lufta midis princeshave të famshme të muzikës pop nuk deklarohet asnjëherë zyrtarisht. Madje kjo nuk ndodh as kur Aguilera ia merr të fejuarin Britnit, këngëtarin Xhastin Tamberlleik, i cili largohet edhe prej kësaj për aktoren Kameron Dias.
Menjëherë pas albumeve të suksesshme, Kristina Aguilera realizon versionin e “Lady Marmalade” për kolonën zanore të filmit të famshëm “Moulin Rouge”, kënduar me këngëtare të tilla, simbole të bukurisë femërore si Lil’Kim, Mya e Pink. Kjo ngjarje artistike ndihmon që Kristina, përfundimisht të fluturojë në sferën e superyjeve amerikanë dhe botërorë. Ajo, gjithnjë e më shumë, e thellon rrugën e saj në muzikën e rëndë. Ky është një proces krijimtarie në të cilin ajo ndodhet edhe tani, natyrisht duke bërë gjithçka që të përkryejë kërkimet e saj muzikore, por edhe duke iu dhënë rëndësi realizimit të vidoeve, paraqitjeve të saj që synojnë të shpalosin bukurinë fizike të saj, duke ndërthurur veshje të kohëve më të hershme me konceptime moderne, ku tipike është videoja „Lady Marmelade“.
Këngëtarja asokohe u përfshi edhe në aferën e skandalit midis Britni Spiërsit dhe Madonës, me rastin e ceremonisë së dorëzimit të MTV Awards 2003. Gjestin që Madona bëri pak më parë me Britnin, e përsëriti edhe me Kristinën, por Kristina ia la fajin Britnit për atë që kishte ndodhur. Kjo ndodhi kur të tria, pra Madona, Spiërs dhe Aguilera po këndonin këngën e famshme të Mbretëreshës së Muzikës Pop, „Like a vergin“.
Më vonë Aguilera vendosi të dëshmojë më tepër pjekuri. Kjo u prit më shumë me vlerësim se me kritika. Pati tituj të tillë artikujsh si „From Crass to Class“. Ajo i bëri flokët në bjonde me nuancë qershie. Pak më vonë i bëri fare bjonde dhe i preu shkurt, duke marrë pamjen e Merilin Monroes. Nga fundi I verës 2004 nxori dy single. I pari, “Car Wash”, ishte ribërje e “Rose Royce”, tani regjistruar në duet me raperen Missy Eliott për kolonën zanore të filmit “Shark Tale”. I dyti ishte bashkëpunim me Nely, titullohej “Tilt Ya Head Back”. Të dy patën sukses vetëm jashtë SHBA. Aguilera në gusht 2005 nxori albumin “Possibilities”. Më vonë këndoi me italianin Andrea Bocelli këngën “Somos Novios” për albumin e tij “Amore”. Albumi “Back to Basics”, publikuar në gusht 2006, debutoi numër 1 në Amerikë, Britani dhe njëmbëdhjetë vende të tjera. Ky album shiti 4,5 milionë kopje në mbarë botën.
Nga fundi i vitit 2006 ajo filloi turin “Back to Basic Tour” në Europë duke vazhduar me një tur tjetër në Amerikën Veriore në fillim të vitit 2007. Ishte turi më i suksesshëm amerikan i vitit. Pastaj ajo vazhdoi me ture në Azi dhe në Australi. Në fillim të vitit 2008 nxori koncertin në DVD “Back to Basics: Live and Down Under.” Në verpimtarinë e 49-të të Grammy Awards ajo fitoi në kategorinë e zërit më të mirë femëror, për këngën “Ain’t No Other Man”. Në janar 2007 revista Forbes e shpalli femrën e 19 më të pasur artiste në botë, me një pasuri 60 milionë dollarë. Më 2008 ajo shfaqet në kolonën zanore të filmit “Shine a Light” nga një filmim i drejtpërdrejtë i këngës “Live With Me” me grupin Rolling Stones. Në një speciale të MTV ajo konsiderohet një nga pesë zërat më të mirë të muzikës pop. Celine Dion, në një intervistë, tha se Aguilera mund të konsiderohet zëri më i mirë në botë. Revista “Rolling Stones”, e renditi të 58-tën ndër 100 këngëtarët më të mëdhenj të të gjitha kohërave, duke qenë më e reja në këtë listë.
Aguilera është krahasuar vazhdimisht me këngëtare si Mariah Carey dhe Whitney Houston. Gazeta “Los Angelos Times” e krahason mënyrën e saj të kënduarit me atë të Barbra Streisand, Gladys Knight dhe Aretha Franklin.
Këngëtarja ka një përvojë jo të pakët edhe në ekranin e madh e atë të vogël. Më 1991 ajo pati një rol në The New Mickey Mose Club. Dy vjet më vonë pati numra muzikorë në një komedi. Luajti më 1999 në një episod të Beverly Hills, 90210. Drejtoi emisionin Saturday Night Live më 2004, ku përfshihej Sex & The City, ku ajo portretizonte Samantha Jones. Më 2008 ajo shfaqet në dokumentarin e Martin Scorsese, “Shine A Light, që kronikalizon dy ditë nga jeta e grupit Rolling Stones. Ajo ishte aktore në filmin Get Him to the Greek“ të Judd Apatow.
Fama e ndihmoi Aguilerën të jetë fytyra e shumë prodhimeve të shtëpive më të mëdha botërore të modës, duke reklamuar prodhimet e tyre. Ajo u bë muzë dhe modele e shtëpisë së modës Versace dhe e shumë të tjerave. Ajo ka marrë pjesë në shumë veprimtari bamirëse dhe ka dhënë shuma të mëdha për luftën kundër AIDS-it e tjerë.
Pas disa fejesash, përgjithësisht tejet të mediatizuara, ajo filloi fejesën me producentin muzikor Jordan Bratman më 2002. Ata u martuan më 2005. Më 2006 pozoi për një seri fotografike të frymëzuar nga Marilyn Monroe për revistën GQ. Më 9 shtator 2007 Paris Hilton bëri të ditur se Aguilera është shtatzënë. Aguilera e konfirmoi këtë më 4 nëntor në revistën Glamour. Më 12 janar 2008 ajo lindi djaline saj Max Liron Bratman në Los Anxhelos të Kalifornisë. Emri i tij nga hebraishtja do të thotë “Kënga jonë më e mrekullueshme”. Ajo u pagua për fotot e para të foshnjës 1,5 milionë dollarë nga revista People, të cilat revista Forbes i renditi në vendin e pestë të fotove më të shtrenjta të foshnjave të njerëzve të famshëm.
Rita Orës i është kushtuar sërish artikull në ‘The Sun’, këtë herë për të sqaruar se ajo nuk është një person me ngjyrë, siç kanë menduar shumë persona nëpër botë dhe së fundi është bërë temë diskutimi në rrjetet sociale.
Këngëtarja e njohur shqiptare, Rita Ora, po i vazhdon sukseset e shumta me muzikë, shkruajnë mediat e huaja, transmeton lajmi.net. Ajo është ndër emrat më të komentuar kudo në botë dhe kjo falë angazhimit të madh dhe punës së palodhshme drejt suksesit.
Një nga mediumet më të mëdha britanike, The Sun, ka hedhur një vështrim në historinë e jashtëzakonshme familjare të këngëtares 29-vjeçare, në një artikull të gjatë të publikuar së fundmi.
Kush janë prindërit e Rita Orës?
Rita lindi më 26 nëntor të vitit 1990 nga prindërit Besnik dhe Vera Sahatçiu.
Babai i saj raportohet se ishte një pronar i pub-eve dhe më parë ka kryer studimet për ekonomi.
Ndërkohë, mamaja e saj Vera është një psikiatre që punon për NHS (Shërbimi i Shëndetit Kombëtar në Angli).
Njerëzit shpesh kanë komentuar se sa të ngjashme duken Rita dhe mamaja e saj.
Nga vjen Rita Ora?
Rita lindi në Kosovë, nga dy prindër me prejardhje shqiptare. Ajo e kaloi vitin e parë të jetës së saj në një banesë të vogël në Kosovë para se prindërit e saj të largoheshin nga persekutimi i zhurmshëm i luftës dhe gjenocidit serb. Kosova ishte atëherë pjesë e Jugosllavisë dhe diktatori brutal Slobodan Milosevic po fillonte shtypjen e tij ndaj shqiptarëve etnikë si familja e Ritës. Për t’i shpëtuar kësaj, familja u largua në Mbretërinë e bashkuar kur ajo ishte në moshën një vjeçe.
Çfarë ka thënë Rita Ora për prejardhjen e saj?
Në prill të vitit 2020, Rita u tregua e hapur për temën e “luftës ndaj persekutimit”, pasi familja e saj iu bashkua miliona shqiptarëve të tjerë që shpëtuan nga vendi gjatë një lufte dekade. Ajo gjithashtu ka thënë se e viziton Shqipërinë sa më shpejt që mundet, madje u emërua një ambasadore nderi e Kosovës në ambasadën e Londrës në vitin 2015.
Në vitin 2016, Rita pranoi gjatë një paraqitje në “Wendy Williams ‘Show” se ajo shpesh ngatërrohet nga njerëzit për shkak të ngjyrës së lëkurës së saj.
Prezantuesja i kishte thënë: “Mendova se ishe gjysmë e zezë dhe gjysmë e bardhë, apo diçka e tillë? ”Rita u përgjigj: “Të gjithë e bëjnë këtë zakonisht. Unë gjithashtu mund të jem. Por jo, unë jam shqiptare”.
Kujtojmë se emri i Rita Orës së fundmi ka qenë shumë i komentuar edhe lidhur me fotografitë që po i publikon nga pushimet në Ibiza. Herë me bikini e herë pa to, këngëtarja shqiptare është kthyer në emrat më të komentuar. Edhe jeta e saj private ka qenë dhe vazhdon të mbetet në qendër të vëmendjes./lajminet/TheSun
VOAL – Franca Valeri, pseudonimi i Franca Maria Norsa, lindi në Milano në 31 korrik 1920. Ajo vdiq të dielën në shtëpinë e saj në Romë e rrethuar nga familja. Në karrierën e saj të gjatë në botën e argëtimit ajo ishte një aktore, skenariste, dramaturge, autore programesh dhe shkrimtare. Por ajo është e njohur mbi të gjitha për punën e saj si aktore personazhi (e paharrueshme personazhet e saj të snob Miss, Cesira manikyr dhe Sora Cecioni) qoftë në fushën kinematike, qoftë në teatër dhe televizioni. Pasionante e shquar e operës, ajo gjithashtu iu përkushtua regjisë operistike.
Ndër fytyrat më të njohura të komedisë italiane, ajo e lidhi famën e saj me shumë filma të xhiruar me Alberto Sordi dhe Totò në vitet 1950 dhe 1960 dhe u drejtua nga Federico Fellini në filmin “Dritat e ndryshme” ndër të tjera. Franca Valeri ishte drejtuar në disa interpretime të saj për ekranin e madh nga bashkëshorti i saj Vittorio Caprioli dhe nga regjisorë të famshëm si Mario Monicelli, Vittorio De Sica, Steno, Luigi Comencini, Luigi Zampa, Sergio Corbucci etj.
Në vitet shtatëdhjetë dhe tetëdhjetë ajo ende mori pjesë në disa filma kinemaje duke qenë madje madje edhe autore në disa skenarë për televizionin italian. Në vitet në vijim Valeri është angazhuar shpesh në emisione televizive dhe në drejtimin e operave. Në vitin 1993, pas një dekade mungesë, ajo rishfaqet në ekranet e TV italiane dhe merr pjesë në disa programe televizive. Është aktore kryesore në disa sitcom të prodhuar në Itali, përkrah aktorëve të famshëm si Gino Bramieri ose Nino Manfredi. Franca Valeri ka provuar edhe në dublim. Ajo kishte luftuar me sëmundjen e Parkinsonit për vite me rradhë. ansa/eb
Këngëtarja Bebe Rexha prej ditësh ndodhet në gjendje jo të mirë shëndetësore, pasi vuan nga infeksioni i sinusit. Bebe ka treguar se ka vështirësi në frymëmarrje dhe dhimbje koke prej ditësh. Si rrjedhojë duhet t’i nënshtorohet një operacioni.
Këngëtarja duket se po i kalon këto momente të vështira larg prindërve, pasi në një postim ajo ka treguar nevojën për të pasur pranë nënën e saj.
VOAL – Më 9 janar 1928 Domenico Modugno (Domeniko Modunjo) do të vinte në jetë. Kanë kaluar shumë vite nga vdekja e tij, e cila ndodhi më 6 gusht 1994, megjithatë “Mr. Volare” vazhdon të jetë një pikë referimi dhe një burim frymëzimi, kur e mendojmë numrin e madh të nderimeve dhe faktin se versioni frëngjisht i “Io mammeta e tu”, kënduar nga Karl Zero, përfundoi në fonogramin e “X Files”. Një karakter me karizmë ngjitëse dhe shumë i zhdërvjellët që ndryshoi kursin e muzikës në Itali në vitin 1958, me “Nel blu dipinto di blu”, titulli i cili në fakt ka hapur dyert e modernitetit të këngës italiane. Një sukses botëror që i fitoi tre Grammy, disku e vitit, kënga e vitit dhe interpretuesi i vitit.
Modugno ishte nga Puglia, nga Polignano a Mare, një qytet bregdetar në krahinën e Barit që i ka kushtuar një monument qytetarit më të famshëm. Fillimet e tij të hershme muzikore datojnë në vitet ’50, pasi ai kishte lëvizur në Romë për të studiuar në Qendrën Eksperimentale të Kinematografisë, si kantautor-folksinger ante litteram. Këndon në dialekt dhe, për të kënaqur kompaninë muzikore, pretendon të jetë sicilian, duke hapur një problem me vendlindjen e tij, i zgjidhur përfundimisht me koncertin e fundit të jetës së tij. Në vitin 1959 fitoi Sanremon me “Piove”, ndërkohë që kishte publikuar brilante si “L’uomo in frac” dhe “Resta cu me”. Aktiviteti i tij bëhet i furishëm dhe arrin një triumf të ri, këtë herë në teatër, në Kapelën Sistine në Romë, me firma Garinei & Giovannini: vë në skenë “Rinaldo in campo”, e cila e sheh Modugnon protagonist dhe autor të muzikës dhe ky është një tjetër sukses në të gjithë botën. Ka në karrierën e tij edhe një përvojë teatrale me Eduardo De Filippon ku jeton momentin më të ndritshëm ngaqë bashkëpunoi me Salvatore Quasimodon, i cili e autorizon atë që të përdorë dy poezi si tekst këngës për “Ora che sale il giorno” dhe “Morte chitarre“, si dhe me Pier Paolo Pasolinin, i cili ka shkruar tekstin “Che cosa sono le nuvole” dhe e fton Modugnon për ta kënduar, kompozuar nga Ennio Morricone me titullin *Uccellacci e uccellini”. Vitin e tjetër ai recitoi një episod të “Capriccio all’italiana” pranë Totò, Ninetto Davoli, Franco Franchi dhe Ciccio Ingrassia.
Në karrierën e tij vjen Mackie Messer nga “Opera për tre grosh” e Bertolt Brecht, drejtuar nga Giorgio Strehler, pastaj është ylli i TV dramës “Scaramouche” dhe, edhe në teatër, “Cyrano”, një sukses me jehonë të madhe. Vitet ‘70 kalojnë me ulje dhe ngritje, ka sukses me “La lontananza” e pastaj vijë dhe episodet në kufijtë e trash si “Piange il telefono” e “Il maestro di violino”. Më 1984 ai pati një sulm në tru në studiot e Mediaset të Cologno Monzese: pasojat janë serioze, deri në pikën e braktisjes së karrierës së tij artistike.
Kryehere ishte pranë Partisë Socialiste Italiane, në vitin 1987 ai u zgjodh deputet nga Partia Radikale. Në vitin 1991 kthehet për të kënduar, kryen edhe turne, dhe më 26 gusht 1993 jep koncertin e fundit, një manifestim i pajtimit me Polignano a Mare, të cilën e kishte “tradhtuar” në fillim të karrierës së tij, kur ai pretendonte të jetë sicilian.
Mbresëlënës numri i tributeve muzikore të marra pas vdekjes së tij: nga Mina tek Roberto Murolo e Fabrizio De André i cili e përmend atë në “Don Raffae”, nga Negramarot “Meraviglioso” (kënga fituese në vitin 1968 në Festivalin e Sanremos) deri Folkabbestia me “Tre briganti e tre somari” regjistruar me Caparezza dhe Erriquez della Bandabardò; nga Radiodervish që kanë relizuar shfaqjen “Amara terra mia” me Giuseppe Battiston, që regjistroi albumin dhe bëri videon e “title track” nën regjinë e Franco Battiatos; nga Ginevra Di Marco e Roy Paci që regjistruan “Malarazza” me Avion Travel, të cilin e sjellin në skenë me kontributin e disa prej muzikantëve italianë më të mirë të xhazit, deri te “Uomini in frac” e tek Diodato, të cilët regjistruan “Piove” pa përmendur “Volare“, filmin e Rai1 me protagonist Beppe Fiorellon. ansa/Elida Buçpapaj
Një nga punonjësit më të famshëm të rrjeteve amerikane të transmetimeve ndërkombëtare të shekullit të 20 ishte përgjithësisht i panjohur në vendin e tij. Por Willis Conover, drejtues i emisionit të Zërit të Amerikës “Ora e Xhazit”, ishte një personalitet me famë nga Varshava deri në Moskë, gjatë periudhës së Luftës së Ftohtë. Në 100 vjetorin e lindjes së tij, Mike O’Sullivan kujton ndikimin e Willis Conover-it.
Ditë të errëta për ata që gjendeshin pas Perdes së Hekurt, pasi Bashkimi Sovjetik shtriu kontrollin e tij deri në perëndim, në Gjermaninë Lindore.
Nga Uashingtoni, tingujt e një tjetër bote dëgjoheshin në radio.
“Kjo është ‘Ora e Xhazit’ e Zërit të Amerikës”, çelte emisionin Willis Conover.
Thelonious Monk dhe Dizzie Gillepsie ishin ndër yjet e shumtë të xhazit që u shfaqën në programin e Willis Conover-it, duke tërhequr miliona dëgjues për mbi 41 vjet.
“Vinin në Zërin e Amerikës për xhazin dhe vazhdonin me lajmet”, thotë Nicholas Cull, i Universitetit të Kalifornisë Jugore.
Lajme që ata nuk mund t’i merrnin në vendet e tyre.
“Muzika e xhazit simbolizon lirinë që kemi në Amerikë, diçka që jo çdo vend e ka”, thoshte në radio Willis Conover.
“Xhazi si një formë arti nuk ishte thjesht një gjë e mrekullueshme për ta dëgjuar, por ishte diçka prej së cilës njerëzit mund të mësonin pa e kuptuar domosdoshmërisht se po mësonin prej saj”, thotë Geoffrey Cowan, ish-drejtor i Zërit të Amerikës.
Willis Conover ofroi inkurajim për adhuruesit e xhazit në bllokun e Lindjes dhe, në vitin 1956, gjatë kryengritjes hungareze kundër dominimit sovjetik.
“Programi i vitit 1956 përfshinte muzikantë hungarezë që i kishin dërguar fshehurazi një kasetë Willis Conover-it”, tregon Maristella Feustle, e Universitetit të Teksasit Verior.
“Është këtu për botën dëshmia e tyre e gjallë në gjuhën universale të muzikës”, thoshte Willis Conover.
Zoti Conover shoqëroi turnetë e xhazit të Departamentit të Shtetit në Evropën Lindore, Lindjen e Mesme dhe Afrikën.
Një teknik i Zërit të Amerikës, i cili më vonë punoi me Conover-in në shfaqjet e tij, ka kaluar shumë orë duke dëgjuar rrëfimet e tij.
“Gjendej aq thellë në botën e xhazit; muzikantët e njihnin dhe i besonin. Kjo ishte shumë e rëndësishme sepse kur ai filloi të punojë në Zërin e Amerikës, disa muzikantë e kritikuan. Në fakt, ishte ai që hapi pjesën tjetër të botës, kryesisht vendet e bllokut të Lindjes, me këtë muzikë”, thotë Jim Cook, muzikant xhazi dhe teknik në Zërin e Amerikës.
“Ky është Zëri i Amerikës, Uashington D.C.”, këndonte Louis Armstrong në valët e Zërit të Amerikës.
Willis Conover vdiq në vitin 1996, por la një trashëgimi. Ai e prezantoi botën me energjitë krijuese të xhazit dhe vendin që e lindi këtë muzikë.
Olivia de Havilland, ylli i fundit klasik i mbetur në Hollivud, ka ndërruar jetë në moshën 104 vjeç në Paris, nga shkaqe natyrore.
Lajmi është bërë i ditur nga publicistia Lisa Goldberg, e cila shprehu se aktorja e mirë njohur vdiq paqësisht nga shkaqe natyrale në shtëpinë e saj në Paris.
Karriera e De Havilland zgjati më shumë se 50 vjet me pothuajse 50 filma artistikë të realizuar. Olivia de Havilland ishte me origjinë irlandeze, kishte lindur në Tokio por kishte nënshtetësi amerikane dhe që prej vitit 1955 jetonte në një apartament në Paris.
Olivia Havilland ishte interpretuesja më e vjetër e mbetur gjallë që kishte fituar një Oscar dhe aktorja e fundit që mbijetoi nga ‘Gone with the Wind’.
De Havilland u nominuar pesë herë për çmimin Oskar dhe u shpall dy herë fituese e ‘Academy Award for Best Actress‘, fillimisht në 1947 me ‘To Each His Own’ dhe në vitin 1950 me ‘The Heiress’, ku spikati me rolet e saj.
Ditën e sotme, aktori i njohur i humorit shqiptar, Zef Deda, feston 70-vjetorin e tij të lindjes.
I biri, Juliani, nuk ka harruar ta urojë të atin me një super dedikim, ku i shpreh vlerësimet e mëdha që ka për të, duke treguar publikisht mjeshtërinë e aktorit jo vetëm në skenë, por edhe në jetë.
Julika publikuar një foto familjare të shoqëruar me disa fjalë të ndjera.
“Gëzuar 70-vjetorin Bab. Mjeshtri i familjes, krenaria jonë, shembulli për t’u ndjekur në çdo aspekt, artisti 100% natyral dhe pa hile, energjia pozitive dhe dashamirësia për njerezit, janë elementet që të rrinë përshtat. Kështu qofsh gjithmonë. U bëfsh 100 vjeç. Gëzofsh shëndet të plotë bashkë me ne, familjen tënde, të cilën ti e ke të shenjtë. Të du fort babush..!”- shkruan Jul Deda në urimin e tij për t atin.
Ka ndërruar jetë dje Regis Philbin (25 gusht 1931 – 24 korrik 2020), ikëna e Televizionit Amerikan, figurë brilante, personalitet shumë dimensional, aktor, këngëtar, drejtues i talkshow, quiz-show, talentshow. Duke qenë quajtur “njeriu më i zellshëm në biznesin e shfaqjes”, Philbin mban rekordin botëror të Guinness për shumicën e orëve në televizionin amerikan. Kishte krijuar fytyrën e tij me mënyrat e tij plot humor dhe enthusiazëm, theksin e tij njukorkez, inteligjencien e tij.
E pra në gjakun e tij rridhte edhe ai shqiptar, pasi nëna e tij ishte arbëreshe nga Greçi dhe Regis Philbin nuk e fshihte kurrë këtë fakt, për kundrazi.
Pasi u diplomua në Universitetin e Notre Dame, ai shërbeu në Marinën e ShBA-së dhe filloi me në herë të shfaqet në The Tonight Show në vitet 1950. Dhe nga eksperienca e parë nuk u ndal deri sa dha frymën e fundit, pas një ataku zemre pak ditë se të mbushte 89 vjeç.
Philbin drejtoi show-n në nivelin mbarëkombëtar me qendër në New York Live bashkë me Kathie Lee nga 1988, e cila u bë Livenga 2001 dhe deri në vitin 2011 kur Regis u tërhoq dhe vendin e tij e zuri ish-futbollisti Michael Strahan.
Philbin drejtoi Who Wants to Be a Millionaire, Million Dollar Password, American Idos , sezonin e parë të America’s Got Talent etj etj..
Voal.ch shpreh ngushëllimet më të thella legjendën e televizionit amerikan me gjak e rrënjë shqiptare! RIP Regis Philbin
Në ceremoninë prestigjioze “MTV Music Awards” këtë vit performon një tjetër artiste shqiptare. Këngëtarja me origjinë shqiptare, Ava Max, do të performojë në eventin e rëndësishëm muzikor muajin që vjen.
Kjo ceremoni do të organizohet me 31 gusht dhe do të jetë ndër eventet e pakta që nuk do të anulohet. Ajo gjithashtu ka zbuluar edhe një tjetër surprizë.
Ava është nominuar në “MTV Music Awards” , në kategorinë Push Best Neëw Artist, “Artisti depërtues i vitit”. “Kjo është çmenduri. Faleminderit MTV”, – shkruan ajo teksa jep lajmin e nominimit.
Përveç saj, në “MTV Music Awards” do të këndojnë edhe Big Sean, Camila Cabello, Shaën Mendes, J Baldin, Miley Cyrus, etj.
Lista e të nominuarve në kategorinë “Artisti depërtues i vitit”: Aj Mitchell Arizona Zervas Ava Max Benee Brockhampton Conan Gray Doja Cat Finneas Jack Harloë Kiana Lede Leëis Capaldi Lil Tecca Pop Smoke Roddy Ricch Summer Walker Tate Mcrae Youngblud.
Është bërë një nga lajmet kryesore jo vetëm në Kosovë por edhe më gjerë fushata e artistëve shqiptarë ndaj kompanisë ‘Apple’ për vendosjen e Kosovës si shtet në hartat e tyre.
Shumë artistët të njohur shqiptar përfshirë edhe Dua Lipën dhe Rita Orën, kanë përdorur rrjetet e tyre sociale që të shtyjnë kompaninë ‘Apple’ të përmirësojnë gabimin.
Dhe kjo iniciativë e tyre ka lënë të magjepsur edhe këngëtaren Ava Max, e cila me anë të një postimi të bërë në Instagram, tregon admirimin e saj ndaj bashkatdhetarëve.
Ajo në shkrimin e ndarë thotë “Duartrokitje për të gjitha artistet e forta shqiptare të cilat po bëjnë më të mirën e tyre në këtë kauzë. Krenare me prejardhjen time, dhe të gjitha femrat e pavarura, pasiononte dhe të forta që po e përfaqësojnë atë”. /Lajmi.net/